

Съдържание

[1. Въведение 4](#_Toc500948757)

[2. Значението на ДДС като приход на ЕС 4](#_Toc500948758)

[3. Основни констатации 5](#_Toc500948759)

[3.1. Общи бележки 5](#_Toc500948760)

[3.1.1. Организация на данъчната администрация 5](#_Toc500948761)

[3.1.2. Цифровизация и информационни технологии 7](#_Toc500948762)

[3.1.3. Анализ на неизпълнението на потенциалните приходи от ДДС 8](#_Toc500948763)

[3.2. Регистрация и дерегистрация за целите на ДДС 9](#_Toc500948764)

[3.2.1. Регистрация за целите на ДДС 9](#_Toc500948765)

[3.2.2. Дерегистрация за целите на ДДС 12](#_Toc500948766)

[3.2.3. Регистрация и дерегистрация във VІЕS 12](#_Toc500948767)

[3.3. Подаване на справки-декларации за ДДС и плащане на данъка 13](#_Toc500948768)

[3.3.1. Подаване 13](#_Toc500948769)

[3.3.2. Плащане 14](#_Toc500948770)

[3.4. Събиране на дължимия ДДС 15](#_Toc500948771)

[3.5. Възстановяване на ДДС 17](#_Toc500948772)

[3.6. Ревизии и разследване във връзка с ДДС 17](#_Toc500948773)

[4. Изпълнение на препоръките от Седмия доклад по член 12 и от работния документ на службите на Комисията 20](#_Toc500948774)

[5. Към по-добро администриране на ДДС чрез сътрудничество 22](#_Toc500948775)

**Списък на таблиците**

[*Таблица 1: Общи приходи на ЕС от собствените ресурси от ДДС през отчетния период (2013 — 2015 г.)* 4](#_Toc500948789)

[*Таблица 2: Изменение на броя на справки-декларациите за ДДС в държавите — членки на ЕС за периода 2013 — 2015 г.* 14](#_Toc500948790)

**Списък на фигурите**

[*Фигура 1: Неизпълнение на потенциалните приходи от ДДС в ЕС за 2011 — 2015 г. (като процент от съвкупния размер на дължимия ДДС (VТТL) и в млрд. евро)* 5](#_Toc500948791)

[*Фигура 2: Изменения в исканията за регистрация за целите на ДДС в 21 държави — членки на ЕС (2013 — 2015 г.)* 9](#_Toc500948792)

[*Фигура 3: Наличност на различни възможности на процедурите по регистрация в 28-те държави — членки на ЕС (2016 г.)* 10](#_Toc500948793)

[*Фигура 4: Необходимо време за получаване на номер за целите на ДДС или VІЕS в 22 държави — членки на ЕС (2013 — 2015 г.)* 11](#_Toc500948794)

[*Фигура 5: Възможност за електронно подаване в 28-те държави — членки на ЕС (2013 — 2015 г.)* 13](#_Toc500948795)

[*Фигура 6: Дял на електронното подаване в 28-те държави — членки на ЕС (2013 — 2015 г.)* 13](#_Toc500948796)

[*Фигура 7: Възможност за електронно плащане на ДДС в 28-те държави членки (2013 — 2015 г.)* 15](#_Toc500948797)

[*Фигура 8: Напомнителни писма при забавено плащане в 28-те държави членки (2013 — 2015 г.)* 15](#_Toc500948798)

[*Фигура 9: Събиране на дължимия ДДС — преглед на основните инструменти и практики, използвани в 28-те държави — членки на ЕС (2016 г.)* 16](#_Toc500948799)

[***Фигура 10****: Събиране на ДДС и изчислен ДДС след извършване на ревизия в 22 държави — членки на ЕС (2013 — 2015 г.)* 18](#_Toc500948800)

[*Фигура 11: Процент на изпълнение на препоръките по раздели за 27 държави членки* 20](#_Toc500948801)

[*Фигура 12:* *Общ процент на изпълнение на предходните препоръки* 21](#_Toc500948802)

**Списък на препоръките**

[Препоръка 1: Организация на данъчната администрация 6](#_Toc500948803)

[**Препоръка** 2**: Цифровизация и информационни технологии** 8](#_Toc500948804)

[Препоръка 3: Изчисляване и анализ на неизпълнението на потенциалните приходи от ДДС 8](#_Toc500948805)

[Препоръка 4: Регистрация за целите на ДДС за чуждестранни данъкоплатци 10](#_Toc500948806)

[Препоръка 5: Идентификационни номера за целите на ДДС 11](#_Toc500948807)

[Препоръка 6: Валидност на регистрацията за целите на ДДС и регистрацията във VІЕS 11](#_Toc500948808)

[Препоръка 7: Проверки след регистрацията 13](#_Toc500948809)

[Препоръка 8: Проверки след регистрацията 17](#_Toc500948810)

[Препоръка 9: Забавено възстановяване на ДДС 17](#_Toc500948811)

[Препоръка 10: Стратегия за ревизия и спазване на изискванията 19](#_Toc500948812)

[Препоръка 11: Митнически режим 42 22](#_Toc500948813)

1. Въведение

Съгласно член 12 от Регламент (ЕИО, Евратом) № 1553/89 на Съвета за окончателни унифицирани схеми за събирането на собствените ресурси, набирани от данък добавена стойност, от Комисията се изисква да представя на всеки три години доклад пред Европейския парламент и Съвета за процедурите, прилагани в държавите членки за регистрирането на данъчно задължените лица и за определянето и събирането на ДДС, както и за режимите и резултатите от техните системи за контрол в областта на ДДС.

В настоящия осми доклад са включени новостите в периода 2013 — 2016 г. Числените данни се отнасят за периода от 2013 до 2015 г. За изготвянето на настоящия доклад Комисията събра чрез въпросник информация от данъчните органи на всички държави — членки на ЕС. Освен това, с цел да получат по-точна информация и да изяснят някои от отговорите на въпросника, службите на Комисията посетиха десет държави членки.

В глава 2 от доклада се обясняват значението на ДДС и предизвикателствата пред данъчните администрации, породени от разликата между потенциалните и реално събраните приходи от ДДС. Основните констатации са представени в глава 3 от настоящия доклад, като се следват най-важните фази на администрирането на ДДС: регистрация и дерегистрация за целите на ДДС, подаване на справки-декларации за ДДС и плащане на данъка, събиране на дължимия ДДС, възстановяване на ДДС, ревизия и разследване във връзка с ДДС. Констатациите разкриват определени тенденции в администрирането на ДДС и водят до препоръки, насочени към продължаващото модернизиране на системата на ЕС за ДДС. Препоръките са представени със съответните констатации. В глава 3 се отчита изпълнението на препоръките, направени в предходния доклад по член 12 и включващи предложения за подобряване на администрирането на данъка. Накрая, в глава 4 е изложена стратегическа концепция за администрирането на ДДС.

Настоящият доклад е изготвен въз основа на информацията, получена от националните данъчни администрации. Качеството и точността на данните варираха в широки граници. Освен това, тъй като организацията на данъчните администрации се основава все повече на интегрирани процеси за събиране на всички видове данъци, понякога беше трудно от по-широката структура на администриране на данъците да се изолират специфичните въпроси, свързани с ДДС. И на последно място, извън обхвата на настоящия доклад остават социално-политическите, географските, икономическите и историческите особености, които оказват влияние върху структурата и организацията на една национална система за събиране и контрол на ДДС.

2. Значението на ДДС като приход на ЕС

**Приходите от ДДС** са важен източник на средства за бюджетите на държавите членки и на ЕС. Общите приходи от собствени ресурси на база ДДС в бюджета на ЕС се увеличиха от 14,019 млрд. евро през 2013 г. до **18,087 млрд.** евро през 2015 г., което отговаря на нарастване с три процентни пункта — от 9,4 % през 2013 г. до 12,4 % през 2015 г. — на относителния дял на приходите от собствени ресурси от ДДС, внесени от държавите членки в общите собствени ресурси.

*Таблица 1: Общи приходи на ЕС от собствените ресурси от ДДС през отчетния период (2013 — 2015 г.)*

|  |  |  |
| --- | --- | --- |
| СОБСТВЕНИ РЕСУРСИ ОТ ДДС (в млн. евро) | Общи приходи на ЕС от ДДС | Процент от общите приходи на ЕС |
| 2013 г. | **14 019** | **9,4 %** |
| 2014 г. | **17 667** | **12,3 %** |
| 2015 г. | **18 087** | **12,4 %** |

*Източник: Бюджет на ЕС (Финансови отчети на ГД „Бюджет“ за 2013, 2014, 2015 г.)*

Въпреки това в ЕС е значителен размерът на **неизпълнението на потенциалните приходи от ДДС**, т.е. на разликата между общо събраните приходи от ДДС и теоретичните суми, които се очаква да бъдат събрани. През периода 2011 — 2015 г. неизпълнението на потенциалните приходи от ДДС първо нарасна, достигайки максималния си размер през 2013 г., след което намаля, за да достигне най-ниския си дял през 2015 г. (около **152 милиарда евро**).

*Фигура 1: Неизпълнение на потенциалните приходи от ДДС в ЕС за 2011 — 2015 г. (като процент от съвкупния размер на дължимия ДДС (VТТL) и в млрд. евро)*

|  |  |
| --- | --- |
| Неизпълнение на потенциалните приходи от ДДС (като процент от VТТL) | Неизпълнение на потенциалните приходи от ДДС (в млрд. евро) |
|  |  |

*Източник: Проучване и доклади за неизпълнението на потенциалните приходи от ДДС в 28-те държави – членки на ЕС: окончателен доклад, 2017 г.[[1]](#footnote-1)*

Събирането на ДДС е повлияно, наред с други неща, от ефикасността и ефективността на процесите и процедурите на данъчната администрация. Следователно ефективността на данъчната администрация оказва въздействие върху размера на собствените ресурси от ДДС, дължими на ЕС от държавите членки. Поради това управлението на системата на ДДС е ключов елемент на данъчната администрация[[2]](#footnote-2).

3. Основни констатации

3.1. Общи бележки

3.1.1. Организация на данъчната администрация

В периода 2013 — 2016 г. няколко **държави членки реформираха или са в процес на реформиране на (части от) своята данъчна администрация**. Продължава тенденцията за преминаване от администрация, основана на видове данъци, към данъчна администрация, организирана по видове данъкоплатци (големи предприятия, МСП и частни лица) или видове функции (регистрация, подаване на справки-декларации, плащане и пр.). Поради това вместо да има различни процеси за данъка върху добавената стойност (ДДС), корпоративния данък, личния подоходен данък и пр., тези процеси са обединени в единен процес за всички данъци. Оттук следва, че измерването на ефективността на процедурите за ДДС, посочено в член 12 от Регламента, предполага оценка на основните функции на данъчната администрация, независимо от вида на данъка.

Данъчните органи са изправени пред нарастващи предизвикателства, които често се възприемат като рискове, напр. сложността и иновациите в бизнес моделите (по-специално в областта на т. нар. икономика на сътрудничеството), нови финансови продукти, голям брой данъчно задължени лица и служби, цифровизация на икономиката и бурното разрастване на електронната търговия. Същевременно от данъчните администрации се изисква да подобрят ефикасността и отчетността си при намаляване на бюджетите и числеността на персонала. Това принуждава данъчните администрации да търсят нови и гъвкави мерки и подходи за събиране на данъците, в това число на ДДС.

За да се създадат полезни взаимодействия и да се намалят разходите, държавите членки сляха данъчната администрация с митническата администрация и/или звената за разследване на финансови престъпления. Освен това всички данъчни органи използват в по-голяма или по-малка степен подход, основан на риска, когато изпълняват основните си функции за администриране на данъците. Няколко данъчни администрации създадоха специализирана функция за анализ и управление на риска, отговаряща за откриването на рискове и изготвянето и изпълнението на стратегия за управление на риска. Други включиха процедури, основани на риска, във всички или в част от основните функции на данъчната администрация с оглед на по-добро разпределение на ресурсите, както и за да станат тези функции по-ефикасни и по-ефективни.

Освен това в резултат на законодателни промени (като напр. въвеждането на режима за съкратено обслужване на едно гише[[3]](#footnote-3), прилагането на механизма за обратно начисляване в някои сектори, промени в ставките на ДДС или на режима на касова отчетност[[4]](#footnote-4)) се наложи системата на ДДС да бъде променена на национално равнище.

Препоръка 1: Организация на данъчната администрация

*За оценка на въздействието на промените в управлението на системата на ДДС (т.е. реформите в организацията, процесите и процедурите) държавите членки трябва да имат въведена система за мониторинг и оценка, чрез която да се отчита ефикасността и ефективността на предприетите мерки.*

3.1.2. Цифровизация и информационни технологии

Настоящите административни процеси се характеризират с цифровизация и информационни технологии. Тези развития оказват въздействие върху отношенията между данъкоплатците и данъчните администрации: те улесняват изпълнението на задълженията на данъкоплатците и помагат на данъчните органи да откриват и анализират рискове във връзка с ДДС. В резултат на нуждата от повече приходи, по-голяма ефективност и по-добро спазване на изискванията в условията на намаляващи ресурси данъчните органи все повече разчитат на цифрово събиране и анализиране на данните, свързани с плащането на данъците. Това помага на данъчните органи да събират тези данни в почти реално време, особено когато информацията може да бъде директно събрана от собствените системи на данъкоплатеца. ДДС е един от първите данъци, които ще да бъдат изцяло цифровизирани. Електронните услуги, банковите сметки, обслужващи данъкоплатците, използването на национални декларации за контрол[[5]](#footnote-5) са примери за тези нововъведения.

Тази **тенденция към по-голямо използване на информационните технологии** се проявява ясно през отчетния период, въпреки че степента на прилагане е различна в отделните държави членки. Извличането на данни и анализите имат все по-голяма роля в инициативите за спазване на изискванията и за ревизия. Въз основа на данните, получени от данъкоплатците, данъчните органи имат по-добри възможности да открият сложни търговски взаимоотношения и измамни дейности, които например стават причина за извършване на ревизия или за спиране на плащането на възстановявания.

**Разширява се анализът на данни за целите на спазване на изискванията.** В областта на ДДС няколко държави членки предприеха или са в процес на въвеждане на инициативи за събиране на информация на ниво фактури, така че да се повиши прозрачността на сделките на територията им, или събират данни за движението на стоките. Информационните технологии помагат на данъчните администрации да събират все повече данни, но нарастващият обем от информация не води непременно до по-добра оценка на риска: твърде многото информация може дори да попречи на идентифицирането на важни данни и да доведе до по-слабо спазване на изискванията. Затова данъчните администрации трябва да намерят добър баланс между нуждата от информация и правилното ѝ обработване и анализиране, от една страна, и административната тежест върху предприятията, от друга страна.

Освен това данъчните органи изпитват ограничения, когато става въпрос за инвестиране в информационни технологии. Информационните системи (хардуер и софтуер) са често скъпи и невинаги съвместими помежду си, което може да бъде пречка за обмена на информация между данъчните и/или други правителствени органи. **Държавите членки могат да извлекат полза от по-тясно сътрудничество** помежду си, така че да не дублират усилия и системи, да съкратят разходите за информационни технологии и да извлекат взаимни ползи, като инвестират в съвместими информационно-технологични решения.

**Препоръка** 2**: Цифровизация и информационни технологии**

*С превръщането на цифровизацията и информационните технологии в ключови елементи на данъчната администрация държавите членки следва да продължат с цифровизацията и автоматизирането на данните и задачите. След това те следва да потърсят съвместно с другите държави членки начини, по които националните им данни да бъдат оптимално използвани и в помощ на други държави членки. Като отправна точка за тази цел може да послужи текущият проект за анализ на операциите в мрежа[[6]](#footnote-6).*

3.1.3. Анализ на неизпълнението на потенциалните приходи от ДДС

През отчетния период неизпълнението на потенциалните приходи от ДДС показа малък спад както по размер, така и в проценти (вж. фигура 1). Въпреки това на индивидуално равнище разликите в неизпълнението на потенциалните приходи от ДДС между отделните държави членки остават все така значителни (в диапазона от 0 % до 36,9 %). Макар да е възможно причините за намаляване на неизпълнението на потенциалните приходи от ДДС да са различни, напр. подобрени данни или икономическия растеж, намаляването може да е свързано и с по-добра работа на данъчната администрация. В периода, за който е извършена оценката (2013 — 2016 г.), много данъчни органи предприеха редица понякога широкомащабни мерки за намаляване на неизпълнението на потенциалните приходи от ДДС[[7]](#footnote-7). Въпреки че липсват солидни данни за въздействието на тези мерки върху размера на неизпълнението на потенциалните приходи от ДДС, те по всяка вероятност са повлияли на равнището на спазване на изискванията и с това на размера на неизпълнението. В допълнение на доклада за неизпълнението на потенциалните приходи от ДДС, публикуван от Комисията, все повече държави членки изчисляват това неизпълнение на национално равнище, и то с все повече подробности, например като го изчисляват по икономически сектори или географски райони.

Препоръка 3: Изчисляване и анализ на неизпълнението на потенциалните приходи от ДДС

*Държавите членки следва да инвестират или да продължат да инвестират в изчисляване на своето собствено неизпълнение на потенциалните приходи от ДДС и да анализират по-подробно това неизпълнение.*

3.2. Регистрация и дерегистрация за целите на ДДС

Държавите членки трябва да имат система за данъчна регистрация, която идентифицира техните платци на ДДС[[8]](#footnote-8), и трябва да съхраняват във VІЕS[[9]](#footnote-9) съответните данни за облагаемите вътресъюзни сделки.

3.2.1. Регистрация за целите на ДДС

Ефикасната процедура по регистрация и правилното определяне на идентификационни номера за целите на ДДС подобряват ключовите административни процеси, свързани с подаване на справки-декларации, плащане, оценка, събиране и разрешаване на спорове. За тази цел информацията, събирана в момента на регистрацията и съхранявана в базите данни на данъчната администрация, следва да бъде пълна, точна и актуална. От решаващо значение е данъчните органи да следват точно процедурите по регистрация и дерегистрация, тъй като **всяка непоследователност в тази област ще окаже силно въздействие върху събирането на ДДС в останалите държави членки**.

Процесът по регистрация трябва да бъде бърз, за да не спъва стопанската дейност на данъкоплатците, но е от особено значение да се избягва даване на идентификационни номера за целите на ДДС на данъкоплатци с намерения за измама. Важно е следователно да се постигне балансиран подход между бързина и сигурност.

*Фигура 2: Изменения в исканията за регистрация за целите на ДДС в 21 държави — членки на ЕС (2013 — 2015 г.)[[10]](#footnote-10)*

|  |  |  |
| --- | --- | --- |
|  | Легенда: | |
|  | Искания за регистрация за целите на ДДС |
|  | (общ брой) |
|  |  |
|  | Искания за регистрация за целите на ДДС |
|  | спрямо 2013 г.  (изменение) |
|  |  |
|  | Отказани регистрации |
|  |  |
|  | |

*Източник: Отговори на държави членки на въпросника от 2017 г.*

През отчетния период общият брой на исканията за регистрация за целите на ДДС в 21 държави членки от фигурата е сравнително стабилен, докато броят на дерегистрациите от системата VІЕS се е повишил значително през 2015 г. Не е установена конкретна причина за този ръст.

Процедури по регистрация са въведени във всички държави членки. В някои държави има възможност за регистрация чрез обслужване на едно гише. Вместо да се регистрират за различни цели в няколко учреждения (напр. Търговска камара, Търговски съд и данъчна служба), предприятията могат да се регистрират за всички задължения на едно-единствено място. Това предполага интегрирани бази данни и обмен на информация между съответните институции.

*Фигура 3: Наличност на различни възможности на процедурите по регистрация в 28-те държави — членки на ЕС (2016 г.)*

|  |  |  |
| --- | --- | --- |
|  | Има информация за данъкоплатците за регистрацията  На чужди езици  Възможна е онлайн регистрация  Проверява се автентичността на регистрацията  Има проверки преди регистрация  ИТ система за регистрация за целите на ДДС и във VІЕS  Проверки след регистрация във VІЕS |  |

*Източник: Отговори на държави членки на въпросника от 2017 г.*

В съответствие с тенденцията за по-добро обслужване на данъкоплатците, онлайн регистрацията става също стандартна практика[[11]](#footnote-11).

Информация за процедурите и задълженията във връзка с регистрацията се съобщава на данъкоплатците основно чрез уебсайта на данъчната администрация. Въпреки това в някои държави членки **тази информация все още не е налична или достъпна на чужд език**, което може да затрудни данъкоплатците, които не са установени в съответната държава, да изпълнят условията за регистрация.

Препоръка 4: Регистрация за целите на ДДС за чуждестранни данъкоплатци

*Въпреки препоръката в предишния доклад за някои държави членки продължава да е необходимо да вземат допълнителни мерки за оказване на помощ на чуждестранните данъкоплатци при изпълнение на техните задължения за регистрация за целите на ДДС.*

**Държавите членки имат въведени различни практики за определяне на номерата за идентифициране на данъкоплатците.** Те варират от единен идентификационен номер за целите на всички данъци, включително ДДС, до различни идентификационни номера за целите на ДДС и другите данъци. В някои държави членки дори номерът за регистрация във VІЕS е различен от идентификационния номер за целите на ДДС. **Тази разнородност на практиките за идентификация за целите на ДДС може да доведе до допълнителни административни тежести за предприятията, действащи в различни държави членки.**

Препоръка 5: Идентификационни номера за целите на ДДС

*С оглед да бъде намалена тази административна тежест държавите членки и Комисията следва да поразсъждават върху определянето на идентификационни номера за целите на ДДС и номера за регистрация във VІЕS.*

За да се избегне възможността регистрационният номер за целите на ДДС да бъде използван за измамни дейности, данъчните администрации трябва да гарантират автентичността, точността и пълнотата на информацията, предоставена от данъкоплатеца. За тази цел голям брой държави членки са въвели цялостен процес, включващ проверка на самоличността на данъкоплатеца, предварителни проверки преди регистрацията въз основа на анализ на риска, кръстосани проверки с информация от трета страна, програми за мониторинг след регистрацията за рискови търговци и процедури по дерегистрация, в случай че данъкоплатците вече не изпълняват условията за регистрация. Въпреки че някои държави членки са въвели този цялостен процес, съпътстващите дейности често се извършват на *ad hoc* основа, което повишава риска от попадане на ненадеждни данни в системата за регистрация. При използване на по-систематичен подход данъчните администрации ще имат по-добри възможности за справяне с рисковете на процедурата по регистрация.

Препоръка 6: Валидност на регистрацията за целите на ДДС и регистрацията във VІЕS

*Държавите членки следва да проверяват по-систематично валидността на регистрацията за целите на ДДС и регистрацията във VІЕS.*

Общо взето **държавите членки се насочват към процедура по регистрация, основана на оценка на риска**. За да не доведе този подход до забавяне при издаването на идентификационни номера за целите на ДДС, няколко данъчни администрации въведоха процедури, които смекчават този риск[[12]](#footnote-12). В своите отговори държавите членки посочват, че времето за получаване на идентификационен номер за целите на ДДС и/или VІЕS е в рамките на една седмица, от един до пет дена. **Вижда се следователно, че подходът, основан на оценка на риска, не води до съществени забавяния при издаване на идентификационен номер за целите на ДДС и/или VІЕS.**

*Фигура 4: Необходимо време за получаване на номер за целите на ДДС или VІЕS в 22 държави — членки на ЕС (2013 — 2015 г.)[[13]](#footnote-13)*

*Източник: Отговори на държави членки на въпросника от 2017 г.*

Във всички държави членки базата данни за регистрация за целите на ДДС е налична в електронен формат, което дава възможност на данъчните органи да свържат информацията за регистрация с други информационни подсистеми, предназначени за подаване на справки-декларации за ДДС, плащане на данъка, събиране и ревизия на ДДС.

Накрая следва да се отбележи, че голямото мнозинство от данъчните администрации имат въведени стратегии за постигане на съответствие с изискванията, включващи инициативи за откриване на нерегистрирани данъчно задължени лица. Информационните кампании[[14]](#footnote-14), посещенията на място и проверките на националните декларации за контрол[[15]](#footnote-15) са примери за такива инициативи.

3.2.2. Дерегистрация за целите на ДДС

Във всички държави членки данъчните администрации извършват дерегистрация на данъкоплатци по тяхно искане или *ex officio*, когато икономическите дейности са преустановени. Няколко държави членки са въвели възможност за дерегистрация на данъкоплатци, когато в течение на определен брой месеци те не са подавали справки-декларации за ДДС. В други случаи, напр. при подозрения за измама, повечето държави членки нямат правна възможност за дерегистрация на тези данъкоплатци от системата на ДДС.

3.2.3. Регистрация и дерегистрация във VІЕS

Различни са подходите за регистрация на платци на ДДС във VІЕS. В някои държави членки всички национални регистрации се включват автоматично в системата на VІЕS. Други държави членки включват във VІЕS само тези данъкоплатци, които в момента на регистрацията или след това заявят, че извършват сделки в рамките на ЕС.

Отговорите на държавите членки показаха, **че над 30 % от данъчните администрации не са въвели процедура за контрол след регистрацията[[16]](#footnote-16)**.Други данъчни администрации на държави членки извършват само *аd hoc* проверки след регистрацията.

Препоръка 7: Проверки след регистрацията

*Държавите членки, които извършват само предварителни проверки преди регистрацията, следва да извършват проверки след регистрацията, за да се гарантира надеждността на данните във VІЕS.*

3.3. Подаване на справки-декларации за ДДС и плащане на данъка

ДДС е данък върху потреблението. Той се плаща от крайния потребител на доставчика, който е данъчно задължено лице по ДДС, което събира ДДС върху своите продажби, приспада платения ДДС върху покупките си и внася дължимото салдо от ДДС в държавния бюджет. Тъй като данъчно задълженото лице всъщност събира данъка за сметка на държавния бюджет, важно е справки-декларациите за ДДС да се подават и плащанията да се извършват в срок.

3.3.1. Подаване

За да се подобри спазването на изискванията, почти всички държави членки предлагат възможността за електронно подаване на справки-декларациите за ДДС. В повечето държави членки електронното подаване е задължително за всички дружества, регистрирани за целите на ДДС. Известен брой държави членки са разрешили някои изключения, например за малки предприятия.

Всички държави членки предлагат електронно подаване, а голям брой от тях са го направили задължително за много платци на ДДС. Делът на електронното подаване нарасна от над 83 % през 2013 г. до почти 95 % през 2015 г.

|  |  |  |  |  |
| --- | --- | --- | --- | --- |
| *Фигура 5: Възможност за електронно подаване в 28-те държави — членки на ЕС (2013 — 2015 г.)* | | |  | *Фигура 6: Дял на електронното подаване в 28-те държави — членки на ЕС (2013 — 2015 г.)* |
|  | На разположение |  |  |  |
|  | (не е задължително) |
|  |  |
|  | Задължително |
|  |  |
|  | Задължително |
|  | (само за някои данъкоплатци) |
|  |  |

*Източник: Отговори на държави членки на въпросника от 2017 г. Източник: Отговори на държави членки на въпросника от 2017 г.*

Всички държави членки следят автоматично сроковете за подаване. През периода 2013 — 2015 г. делът на спазване на изискванията за своевременно подаване на справки-декларациите за ДДС нарасна и достигна до почти 89 % през 2015 г. Като се вземат предвид справки-декларациите за ДДС, подадени в рамките на 30 дена след изтичане на срока, делът на спазване на изискванията надхвърли 96 %.

*Таблица 2: Изменение на броя на справки-декларациите за ДДС в държавите — членки на ЕС за периода 2013 — 2015 г.[[17]](#footnote-17)*

|  |  |  |  |
| --- | --- | --- | --- |
|  | **2013 г.** | **2014 г.** | **2015 г.** |
| Брой на очакваните справки-декларации в държавите — членки на ЕС (в милиони) | 127,9 | 130,1 | 132,3 |
| Справки-декларации за ДДС, подадени в срок (%) | 87,1 | 88,6 | 88,9 |
| Справки-декларации за ДДС, подадени със закъснение под 30 дена (%) | 4,6 | 4,4 | 4,7 |
| Дял на спазване на изискванията при справки-декларациите за ДДС (получени/очаквани; %) | 91,2 | 95,9 | 96,4 |

*Източник: Отговори на държави членки на въпросника от 2017 г.*

В случай на забавяне при подаването повечето държави членки изпращат (автоматично или ръчно) напомнителни писма след изтичане на крайния срок. Малък брой държави членки изпращат предупредителни писма преди предстоящия срок. Според тези държави членки посочената практика е намалила броя на забавените подавания.

Всички държави членки имат въведена система за санкции с цел насърчаване на данъкоплатците да подават декларациите си в срок. Ако не са подадени справки-декларации за ДДС, повечето държави членки изчисляват прогнозен размер на дължимия ДДС и добавят санкция. В половината държави членки се прилага опростена система за подаване на справки-декларации за ДДС.

3.3.2. Плащане

В повечето държави членки данъчните органи предлагат възможността за електронно плащане на дължимия ДДС. Само в 50 % от държавите членки обаче електронното плащане на ДДС е задължително. Малък брой държави членки все още предлагат възможността за плащане в брой на дължимия ДДС, но насърчават използването на електронни средства.

Сроковете за плащане също се следят електронно. Общата практика при изтичане на крайните срокове е данъчните органи да изпращат автоматични напомнителни писма. За малките данъкоплатци данъчните органи предлагат специален опростен режим на плащане[[18]](#footnote-18).

|  |  |  |  |  |  |  |  |
| --- | --- | --- | --- | --- | --- | --- | --- |
| *Фигура 7: Възможност за електронно плащане на ДДС в 28-те държави членки (2013 — 2015 г.)* | | |  | *Фигура 8: Напомнителни писма при забавено плащане в 28-те държави членки (2013 — 2015 г.)* | | | |
|  |  |  |  |  |  | |  |
|  |  | | Отправени автоматично |
|  | На разположение |  | |  |
|  |  | | Отправени  на принципа „аd hoc“ |
|  | Няма такава |  | |  |
|  |  | | Не са  отправени |
|  |  |  | |  |
|  |

*Източник: Отговори на държави членки на въпросника от 2017 г.*   *Източник: Отговори на държави членки на въпросника от 2017 г.*

В случай на забавено плащане всички държави членки прилагат система за санкции и лихва. **Понастоящем Комисията е в процес на идентифициране на практиките на държавите членки в областта на налагането на санкции, за да може да извърши анализ на правните ограничения и въздействието на санкциите върху спазването на изискванията[[19]](#footnote-19).**

3.4. Събиране на дължимия ДДС

Събирането на ДДС се основава на самооценка и доброволно плащане. Данъчните администрации имат за цел да постигнат високи равнища на доброволно плащане в срок и малък брой просрочени задължения по данъка. За постигане на тази цел голям процент от справки-декларациите за ДДС трябва да бъдат подавани в срок, така че да се установи размерът на дължимия ДДС, а в случай на просрочено плащане трябва да се предприемат бързи последващи действия. По принцип тези действия се състоят в налагане на санкции и лихва и изпълнение на план за събиране на вземанията.

С цел да се подобри ефективността всички държави членки са създали специализирани звена за събиране на вземания са обучили специалисти по събиране на вземания в данъчните си администрации, или пък са възложили събирането на вземания на външен полуправителствен орган. В случая с „вътрешни“ дейности по събиране, същите се провеждат основно на национално равнище.

Голямото мнозинство от данъчните администрации разполагат с точен преглед на просрочените задължения по ДДС, класифицирани често по години, суми или произход (т.е. по самооценка или в резултат на ревизия). За някои държави членки този преглед е достъпен в реално време.

*Фигура 9: Събиране на дължимия ДДС — преглед на основните инструменти и практики, използвани в 28-те държави — членки на ЕС (2016 г.)*

|  |  |  |
| --- | --- | --- |
|  | Нови длъжници: процедура за установяване на ранен контакт  Процедура за приспадане на данъчен кредит  Използване на планове за изплащане на вноски  Възможност за отписване на несъбираеми вземания  Отговорност на ръководството на дружеството за плащане на ДДС  ДДС може да бъде платен от купувача (извън обратното начисляване) |  |

*Източник: Отговори на държави членки на въпросника от 2017 г.*

Правните инструменти и подходите за събиране на вземания варират между държавите членки. Общият подход при събирането на дължимия данък е да се вложат ресурси там, където има изгледи за събиране на сумите. Много държави членки са въвели процедура, която предвижда установяване на ранен контакт с новите длъжници[[20]](#footnote-20) (по телефона или електронната поща), било систематично, или в отделни случаи. Освен това ударението се поставя върху по-новите вземания, за които са установени активи. Практиката всъщност показва, че процентът на успешно събиране на стари вземания е по-малък[[21]](#footnote-21). Някои данъчни администрации обаче са задължени по закон да събират принудително вземанията си, като събраните суми се приспадат първо от най-старите задължения на длъжниците.

Споразуменията за плащане на вноски и приспадането на данъчен кредит (напр. възстановяване на ДДС) от неуредени задължения по ДДС са честа практика. **Не толкова обичайно и все още обсъждано е приспадането на дължим чуждестранен ДДС от възстановяване на чуждестранен ДДС.**

В случай на несъбираеми данъчни задължения голям брой данъчни администрации могат да прилагат процедури за отписване като част от дейността си по управление на публични данъчни задължения. Въпреки че няколко държави членки имат законова възможност да събират принудително просрочени задължения по ДДС от ръководството на дружеството или от купувач (солидарна отговорност), този инструмент се прилага трудно, тъй като тежестта на доказване лежи върху данъчната администрация.

Комисията публикува оценка на Директивата относно взаимната помощ при събиране на вземания. Държавите членки се приканват да вземат под внимание този доклад.

Препоръка 8: Проверки след регистрацията

*Тъй като събирането на вземания допринася за справедливост на данъчната система, държавите членки следва да разширят използването на всички налични инструменти за събиране на вземания, включително на механизма за взаимна помощ.*

3.5. Възстановяване на ДДС

Ограничените ресурси, с които разполага данъчната администрация, и нуждата на предприятията да получават парите в срок изискват от данъчните органи да постигнат точния баланс между бързото изплащане на ДДС на законните стопански субекти и щателния контрол в случай на грешки и измами.

Данъчните администрации на почти всички държави членки имат въведени процедури, основаващи се на методи за оценка на риска, които гарантират бързо обработване на значителна част от исканията за възстановяване на ДДС с малък риск, докато рискованите искания се подлагат на стриктен контрол. В повечето държави членки тези процедури са автоматизирани чрез електронни процеси. В малък брой държави членки всички искания за възстановяване на ДДС трябва да бъдат проверени, преди да може да се извърши плащане (систематични предварителни проверки), което може да доведе до забавяне на процедурата за възстановяване. Бюджетните ограничения също могат да повлияят на графика за възстановяване на ДДС. **И двете ситуации (систематични предварителни проверки и забавено възстановяване поради бюджетни ограничения) поставят под финансов натиск законните стопански субекти и създават пречка за презграничната търговия.**

Препоръка 9: Забавено възстановяване на ДДС

*Комисията инициира проучване на националното и презграничното възстановяване на ДДС. В контекста на това проучване и съвместно с държавите членки тя ще изследва начини за подобряване и ускоряване на този процес.*

3.6. Ревизии и разследване във връзка с ДДС

Всички данъчни администрации имат отдели за ревизия в своята организация, които в много случаи включват и специализирани звена за борба с измамите. Освен това в допълнение на традиционния начин на извършване на ревизия всички данъчни администрации са прилагали техники за електронна ревизия[[22]](#footnote-22).

Изготвени са общи стратегии и/или програми за ревизия, като често се добавят и целеви програми за ДДС. Извършват се различни ревизии във връзка с ДДС (всеобхватни ревизии на място, ревизии по определени въпроси, ревизии по документи и пр.) за проверка на точността на данните, заявени в справки-декларациите за ДДС. Ревизията обаче е скъп инструмент, тъй като отнема много време и изисква голям брой човешки ресурси. Освен това приносът на ревизията към общото събиране на ДДС е ограничен.

Днес **много данъчни администрации признават, че вече не се очаква (пълният) ревизионен обхват да е най-ефикасният и най-ефективният начин за възпиране на незаконосъобразните действия**.Вместо това тези администрации разглеждат ревизията като крайна мярка за принудително изпълнение, която да се прилага, когато другите проактивни инициативи, насочени към повишаване на доброволното спазване на изискванията на данъчните закони и задължения, не са или са престанали да бъдат ефективни. Постигането на равновесие между инициативите за повишаване на спазването на изискванията и контрола в областта на ДДС е едно от най-големите предизвикателства пред данъчните администрации.

***Фигура 10****: Събиране на ДДС и изчислен ДДС след извършване на ревизия в 22 държави — членки на ЕС[[23]](#footnote-23) (2013 — 2015 г.)*

*Източник: Отговори на държави членки на въпросника от 2017 г.*

Други данъчни администрации основават своя подход за спазване на изискванията (в областта на ДДС) главно на мониторинг и контрол. При този подход стандартна практика е да се използват техники за управление на риска за подобряване на ефективността на ревизиите, и по-специално при подбора на случаите за ревизия. Вземат се мерки в подкрепа на анализа на риска, например чрез въвеждане на декларации за контрол, които дават възможност на данъчните органи за кръстосана проверка на продажбите и покупките на национално равнище. Освен това по-широкото използване на информация от трети страни допринася за по-целенасочен подход към ревизията. Информацията, събрана чрез такъв подход, се оказа важен елемент за откриването на измами.

Пречка пред преминаване от подход, основан на ревизии, към превантивни мерки е начинът, по който се измерва ефективността на данъчната администрация. Ако ефективността се измерва на базата на статистически данни за ревизия/събиране, преминаването към подход, основан на спазване на изискванията, изисква използването на други показатели за измерване, като неизпълнението на потенциалните приходи от ДДС и оценката от стопанските субекти на справедливостта на отношението към тях от страна на данъчната администрация в конкурентна среда.

Препоръка 10: Стратегия за ревизия и спазване на изискванията

*Държавите членки следва да гарантират, че тяхната стратегия за извършване на ревизии е част от една обща стратегия за спазване на изискванията (в областта на ДДС), а не е самостоятелен подход.*

И накрая, борбата с измамите с ДДС продължава да е един от приоритетите на данъчните администрации и на Комисията[[24]](#footnote-24). По-специално в случая с борбата с презграничните измами с ДДС трябва да се засили административното сътрудничество между данъчните органи на държавите членки. Ето защо **Комисията извърши оценка на действащите споразумения за административно сътрудничество и внася предложение за изменение на Регламента относно административното сътрудничество в областта на ДДС**.

4. Изпълнение на препоръките от Седмия доклад по член 12 и от работния документ на службите на Комисията[[25]](#footnote-25)

Седмият доклад по член 12 и съпътстващият го работен документ на службите на Комисията включват 32 препоръки, отправени към двадесет и седем държави членки[[26]](#footnote-26). Препоръките бяха групирани в седем раздела: а) идентификационни номера за целите на ДДС, регистрация и дерегистрация целите на ДДС; б) митнически режим 42; в) подаване на справки-декларации за ДДС и плащане на данъка; г) събиране на ДДС и събиране на вземания; д) ревизия и разследване във връзка с ДДС; е) разрешаване на данъчни спорове и ж) спазване на изискванията за ДДС. Всяка препоръка беше приложима за най-малко две до двадесет и седем държави членки.

*Фигура 11: Процент на изпълнение на препоръките по раздели за 27 държави членки[[27]](#footnote-27)*

*Източник: Седми доклад по член 12 (предходни препоръки); отговори на държави членки на въпросника от 2017 г.*

Въз основа на отговорите на държавите членки изглежда, че над две трети от препоръките са били изцяло или частично възприети. Поглед отблизо показва обаче, че при индивидуалните проценти на изпълнение по държави членки и по препоръки има съществени разлики. Някои държави членки не са възприели почти никакви препоръки, докато други са изпълнили повечето предложения. Някои препоръки са били добре посрещнати (например относно регистрация и ревизия във връзка с ДДС), докато други почти не са били изпълнени (например в сферата на разрешаване на спорове).

По-конкретно **сериозен проблем остава поддържането на точността и актуалността на системата VІЕS**. И до днес в определен брой държави членки валидността на данните в системата на VІЕS не се проверява редовно, което създава значителни трудности за стопанските субекти, действащи на вътрешния пазар (вж. също точка 2.2.3).

*Фигура 12:* *Общ процент на изпълнение[[28]](#footnote-28) на предходните препоръки*

|  |  |  |
| --- | --- | --- |
|  |  | *Неизпълнени* |
|  |  |
|  | *Изпълнени,* |
|  | *от които:* |
|  | *Изцяло изпълнени* |
|  |  |
|  | *Частично изпълнени* |

*Източник: 7-ми доклад по член 12 (предходни препоръки) Отговори на държави членки на въпросника от 2017 г.*

Освен това, както се изтъква и от Европейската сметна палата[[29]](#footnote-29), **прилагането на митнически режим 42[[30]](#footnote-30) остава проблематично**.Митниците все още не извършват системна проверка на ДДС номерата във VІЕS ; няма предаване на данни до националните митнически органи, нито включване на критерии за риск и пр.

**Слабостите, свързани с функционирането на VІЕS и митнически режим 42, имат сериозни последствия и засягат функционирането на вътрешния пазар.** Всъщност измамниците се възползват от тези слабости, като остават в системата на ДДС и по този начин причиняват загуби на ДДС за бюджетите на държавите членки, оказвайки отрицателно въздействие върху собствените ресурси от ДДС.

Това показва, че общият процент на изпълнение на препоръките, който е 70,8 % (на базата на отговорите, получени от държавите членки), не дава реална представа за подобряването на ефективността на данъчните администрации при събирането на ДДС. Други инструменти за самооценка биха могли да помогнат на държавите членки да извършват по-систематична и по-надеждна оценка на резултатите от дейността на своите данъчни администрации. Инструменти, като т.н. „фискални планове“ (Fiscal Blueprints)[[31]](#footnote-31) и диагностичния инструмент за оценка на данъчната администрация (Tax Administration Diagnostic Assessment Tool)[[32]](#footnote-32), са публично достъпни в помощ на държавите членки в това начинание.

Препоръка 11: Митнически режим 42

*Като имат предвид препоръката в предходния доклад, държавите членки трябва и занапред да гарантират, че митническите органи проверяват VІЕS номера и обменят информацията с данъчните органи.*

5. Към по-добро администриране на ДДС чрез сътрудничество

**В една постоянно променяща се среда събирането на данъци става все по-голямо предизвикателство.** Цифровизацията, глобализацията, новите бизнес модели, данъчните измами и избягването на данъците и ограниченията от гледна точка на ресурсите принуждават данъчните администрации да преразгледат практиките си и да откриват допълнителни или алтернативни начини за събиране на данъците. Освен това те следва да осигурят качествено — т.е. ефикасно и ефективно администриране на данъците, за да се избегнат отрицателни последици върху събирането на приходите от ДДС в собствената им държава и в други държави членки.

**Време е следователно да се действа и работи съвместно.** Много данъчни администрации си дават сметка, че не могат да продължат да действат в изолация. Към днешния ден данъчните органи на по-малките държави членки работят съвместно в тясно сътрудничество по общи въпроси с оглед постигане на икономии от мащаба (Бенелюкс, скандинавските и балтийските държави). В техния дневен ред са теми в областта на информационните технологии, подходи за спазване на изискванията, управление на риска, борба с данъчните измами и изграждане на административен капацитет. Бенефициерите на тези регионални инициативи трябва обаче да се справят с ограниченията на своя географски обхват в един по-голям Съюз и често се опитват да разширят инициативите си до равнището на ЕС. Понякога държавите членки не успяват да осигурят адекватни последващи действия по поетите от тях задължения поради липса на ресурси или отсъствие на политически ангажименти. Освен това някои данъчни администрации извършват структурни реформи и биха желали да споделят своя опит. С подкрепата на Комисията тези държави членки могат да информират и подпомагат други администрации в реформирането на тяхната организация. Вече има инструменти като програмата „Фискалис 2020“[[33]](#footnote-33) и Програмата за подкрепа на структурните реформи[[34]](#footnote-34), които могат да се използват от държавите членки за повишаване на капацитета на техните данъчни администрации.

С оглед на гореизложеното държавите членки могат да се възползват от **стратегически структурен диалог на равнището на ЕС по основните предизвикателства**, сред които последствията от цифровата икономика и новите технологии, използването на административно сътрудничество в борбата с измамите с ДДС, инвестирането в инструменти и процеси за анализ на данни и в сътрудничество в областта на информационните технологии, обмен на опит в реформирането на данъчните администрации и оценка на тяхната ефективност, подходите им за спазване на изискванията и управлението на риска.

Съвместно с държавите членки Комисията ще организира през 2018 г. среща на ръководителите на данъчните администрации за обсъждане на тези предизвикателства и начините за справяне с тях.

Освен това информационните системи са от решаващо значение за осъществяването на данъчните политики, борбата с измамите и използването на данните за изготвяне на по-добри политики. Данъчните администрации разчитат все повече на данни, събирани от различни източници (данъкоплатци, други държавни органи и институции, други държави членки и пр.). Обработването на този огромен обем от данни се превърна в голямо предизвикателство, тъй като не може вече да се върши по традиционния начин. Необходими са нови инструменти, които да могат да обработват и анализират данните. Затова държавите членки са принудени да инвестират и занапред в информационно-технологични решения. Продължаването на сътрудничеството, координацията и прозрачността между държавите — членки на ЕС, в тази област ще помогне да се намалят значително разходите благодарение на съвместен подход и икономии от мащаба[[35]](#footnote-35).

Държавите членки, както и Комисията, проучват използването на нови технологични продукти и цифрови техники за обмен и анализ на данни. Засиленото сътрудничество между Комисията и данъчните администрации на държавите членки, както и между тези администрации, е най-добрият начин за предоставяне на съвместими предимства за всички на единния пазар. Освен това то ще улесни държавите членки да изпълнят задълженията си в сферата на данъчната администрация.

1. <https://ec.europa.eu/taxation_customs/sites/taxation/files/study_and_reports_on_the_vat_gap_2017.pdf> [↑](#footnote-ref-1)
2. Данъчната администрация може да бъде описана като набор от мерки, процедури и инструменти, използвани от данъчните органи за администриране и управление на решения от областта на данъчната политика с цел законосъобразно събиране на правилния размер на приходите по най-ефективния начин и при минимални административни разходи. [↑](#footnote-ref-2)
3. Законодателството относно режима за съкратено обслужване на едно гише е в сила от 1 януари 2015 г. То се отнася до мястото за доставка на телекомуникационни услуги, радио- и телевизионни услуги и услуги, предоставяни по електронен път. Регламент (ЕС) № 967/2012 на Съвета от 9 октомври 2012 г. за изменение на Регламент за изпълнение (ЕС) № 282/2011 по отношение на специалните режими за неустановени данъчно задължени лица, предоставящи телекомуникационни услуги, услуги за радио- и телевизионно излъчване или електронни услуги на данъчно незадължени лица. [↑](#footnote-ref-3)
4. Този режим дава възможност на данъкоплатците да се отчитат за ДДС на базата на получени плащания, а не на издадени фактури. [↑](#footnote-ref-4)
5. Декларациите за контрол обхващат фактурите с ДДС и дават възможност на данъчните органи за кръстосана проверка на сделките. [↑](#footnote-ref-5)
6. Целта на софтуера за анализ на операциите в мрежа е да се приложи техника за извличане на данни към данните, свързани с ДДС, с цел да бъдат проследени мрежи за измами. Този инструмент трябва да подобри настоящите работни практики на Еurofisc.  [↑](#footnote-ref-6)
7. Примери: България, Естония и Словашката Република — национални декларации за контрол; Белгия — анализ на операциите в мрежа за откриване на измами с ДДС. [↑](#footnote-ref-7)
8. Член 214 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност. [↑](#footnote-ref-8)
9. VІЕS е системата за обмен на информация за ДДС. Информацията, предоставяна чрез VІЕS, и използването на системата са регламентирани в глава V от Регламент (ЕС) № 904/2010. [↑](#footnote-ref-9)
10. Данни има само за 21 от 28-те държави членки (липсват данни за Австрия, Хърватия, Финландия, Франция, Германия, Люксембург и Швеция). [↑](#footnote-ref-10)
11. В 25 държави членки е възможна онлайн регистрация за целите на ДДС (към настоящия момент Хърватия, Кипър и Румъния не предлагат онлайн регистрация за целите на ДДС). [↑](#footnote-ref-11)
12. Например като разделят исканията за регистрация по зелена линия (няма риск — незабавна регистрация) и по червена линия (потенциален риск — необходими са допълнителни проверки преди регистриране). [↑](#footnote-ref-12)
13. Има данни за 22 от 28-те държави членки (липсват данни за Кипър, Естония, Финландия, Франция, Ирландия и Испания). [↑](#footnote-ref-13)
14. В туристическия сектор например данъкоплатците се уведомяват чрез медиите за необходимостта да се регистрират, когато отдават под наем апартаментите си през почивния сезон. [↑](#footnote-ref-14)
15. Национални декларации за контрол се подават от платци на ДДС за продажби и покупки на територията на регистрацията. [↑](#footnote-ref-15)
16. В съответствие с член 22 от Регламент (ЕС) № 904/2010 държавите членки са задължени да извършват проверки след регистрацията, ако преди регистрацията извършват само предварителни проверки. [↑](#footnote-ref-16)
17. Въз основа на пълни набори от данни от 21 държави членки и 6 частични набора от данни; липсват набори от данни за Хърватия. Данните бяха събрани през 2017 г. за периода 2013 — 2015 г. За цифровите данни на равнище ЕС са използвани *медианни стойности*. [↑](#footnote-ref-17)
18. Пример за това е режимът на касова отчетност на ДДС, който дава възможност на малките предприятия да плащат своя ДДС, когато получат парите от купувачите си (което на практика е по-късно, отколкото при стандартната практика, когато трябва да плащат при издаване на фактурата). [↑](#footnote-ref-18)
19. Вж.: *Двадесет мерки за справяне с* ***н****еизпълнението на потенциалните приходи от ДДС.*

    <https://ec.europa.eu/taxation_customs/sites/taxation/files/resources/documents/taxation/tax_cooperation/vat_gap/2016-03_20_measures_en.pdf>. [↑](#footnote-ref-19)
20. Нови длъжници са платците на ДДС, които влизат за първи път в базата данни за събиране на вземания. [↑](#footnote-ref-20)
21. Вж.: ОИСР, Форум по данъчна администрация, „По-интелигентен подход при управлението на данъчни задължения“, септември 2013 г. [↑](#footnote-ref-21)
22. При традиционната ревизия ревизорът посещава помещенията на данъкоплатеца или неговия счетоводител за проверка на счетоводството. Електронният одит е методология за ревизия, при която данните се получават чрез свързани с интернет приложения, така че ревизорите могат да извършват оценка на финансовите и нефинансовите данни от своя офис в реално време. [↑](#footnote-ref-22)
23. Данни има за 22 от 28-те държави членки (липсват данни за Белгия, Германия, Франция, Нидерландия, Швеция и Обединеното кралство). [↑](#footnote-ref-23)
24. Неотдавна Комисията разпространи видеоматериал за верижните измами с ДДС с цел да се повиши осведомеността на гражданите на ЕС. [https://www.youtube.com/watch?v=7rPzXzCoxkI.](https://www.youtube.com/watch?v=7rPzXzCoxkI) [↑](#footnote-ref-24)
25. Доклад на Комисията до Съвета и Европейския парламент — „Седми доклад относно процедурите за събиране и контрол на ДДС, изготвен по силата на член 12 от Регламент (ЕИО, Евратом) № 1553/89“ — относно събирането на ДДС и процедурите за контрол, COM(2014) 69 final; Работен документ на службите на Комисията, съпътстващ документа „Седми доклад относно процедурите за събиране и контрол на ДДС, изготвен по силата на член 12 от Регламент (ЕИО, Евратом) № 1553/89“, SWD (2014) 38 final. [↑](#footnote-ref-25)
26. Към този момент Хърватия не беше част от ЕС. [↑](#footnote-ref-26)
27. За изчисляване на „процента на изпълнение“ (%) се използват общият брой на предходните препоръки и броят на препоръките, отбелязани като изпълнени. Изчислението е извършено въз основа на отговорите на държавите членки (самооценка) и взема предвид само държавите членки, до които се отнасят съответните препоръки. [↑](#footnote-ref-27)
28. Разграничението между „неизпълнени“ и „частично изпълнени“ не е много ясно, като степента на частично изпълнение варира в отделните държави членки. Данните са в резултат на самооценка на държавите членки, предоставящи отговорите. [↑](#footnote-ref-28)
29. Специален доклад № 24/2015 на Европейската сметна палата „Борба с измамите с ДДС в рамките на Общността — необходими са допълнителни действия“, точка 83. [↑](#footnote-ref-29)
30. Митнически режим 42 е механизъм, използван от вносителите от ЕС с цел да получат освобождаване от ДДС. Той се прилага, когато стоки, внесени в държава членка от място извън ЕС, ще бъдат транспортирани в друга държава членка. В такъв случай ДДС е дължим във втората държава, т.е. в държавата — членка на местоназначението. [↑](#footnote-ref-30)
31. Вж.: <https://ec.europa.eu/taxation_customs/sites/taxation/files/resources/documents/common/publications/info_docs/taxation/fiscal_blueprint_en.pdf> [↑](#footnote-ref-31)
32. Вж.: <http://www.tadat.org/> [↑](#footnote-ref-32)
33. „Фискалис 2020“ е програма за сътрудничество на ЕС, която дава възможност на националните данъчни администрации да създават и обменят информация и експертен опит. Тя създава условия за разработване и експлоатация в партньорство на крупни трансевропейски информационно-технологични системи, както и за създаване на различни междуличностни мрежи, като свързва национални длъжностни лица от цяла Европа. [↑](#footnote-ref-33)
34. Програмата на ЕС за подкрепа на структурните реформи има за цел да помогне на държавите членки да разработват и изпълняват институционални, административни и структурни реформи и да използват по-ефикасно и по-ефективно финансовите средства на ЕС, предоставяни за тези цели. [↑](#footnote-ref-34)
35. Пример за такова сътрудничество е експертната група на Комисията за насърчаване на ИТ решенията (IT Catalyst Group). [↑](#footnote-ref-35)